KOMISIJAS ZIŅOJUMS EIROPAS PARLAMENTAM UN PADOMEI attiecībā uz kopējo pārskatīšanu par to, kā tiek īstenots Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus ASV, lai īstenotu Teroristu finansēšanas izsekošanas programmu /* COM/2014/0513 final */





KOMISIJAS ZIŅOJUMS EIROPAS PARLAMENTAM UN PADOMEI attiecībā uz kopējo pārskatīšanu par to, kā tiek īstenots Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus ASV, lai īstenotu Teroristu finansēšanas izsekošanas programmu Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu Teroristu finansēšanas izsekošanas programmu (TFTP) , stājās spēkā 2010. gada 1. augustā[1]. Procedūras jautājumi Nolīguma 13. pantā ir paredzētas aizsardzības pasākumu, kontroles pasākumu un savstarpējības noteikumu kopīgas pārskatīšanas, ko veic pārskatīšanas grupas no Eiropas Savienības un ASV, kurās ir iekļauta Eiropas Komisija, ASV Valsts kases departaments un pārstāvji no divām datu aizsardzības iestādēm no ES dalībvalstīm, un kurās var iekļaut arī drošības un datu aizsardzības ekspertus, kā arī personas ar pieredzi tieslietās. Nolīguma pirmā kopīgā pārskatīšana, ko veica 2011. gada februārī[2], aptvēra pirmos sešus mēnešus pēc Nolīguma stāšanās spēkā (no 2010. gada 1. augusta līdz 2011. gada 31. janvārim), bet otrā kopīgā pārskatīšana, ko veica 2012. gada oktobrī[3], aptvēra turpmākos divdesmit mēnešus (no 2011. gada 1. februāra līdz 2012. gada 30. septembrim). Komisija 2013. gada 27. novembrī pieņēma Paziņojumu par Komisijas un ASV Valsts kases departamenta kopīgo ziņojumu par TFTP pārsūtīto datu vērtību, ko sniedz saskaņā ar Nolīguma 6. panta 6. punktu[4]. Šī trešā pārskatīšana aptver septiņpadsmit mēnešu laikposmu (no 2012. gada 1. oktobra līdz 2014. gada 28. februārim). Saskaņā ar 13. panta 3. punktu pārskatīšanas nolūkā Eiropas Savienību pārstāvēja Eiropas Komisija, bet ASV pārstāvēja ASV Valsts kases departaments. ES pārskatīšanas grupu vadīja Komisijas augsta ranga ierēdnis, un tajā kopumā darbojās trīs Komisijas darbinieki un pārstāvji no divām datu aizsardzības iestādēm, viens no viņiem bija arī grupas eksperts tieslietu jautājumos. Grafika ziņā trešā kopīgā pārskatīšana tika veikta divos galvenajos posmos – 2014. gada 1. aprīlī Hāgā Eiropola telpās un 2014. gada 8. un 9. aprīlī Vašingtonā ASV Valsts kases departamentā (turpmāk – Valsts kase). Šis ziņojums balstās uz informāciju, kas ietverta rakstiskajās atbildēs, kuras Valsts kase sniedza uz ES anketu, kas bija nosūtīta pirms pārskatīšanas, informāciju, kura tika iegūta diskusijās ar Valsts kases darbiniekiem, kā arī informāciju, kas ietverta citos publiski pieejamos Valsts kases dokumentos. Turklāt tika izskatīta informācija, ko pārskatīšanas laikā sniedza Eiropola darbinieki, un kas ietverta Eiropola Apvienotās uzraudzības iestādes (AUI) 2013. gada marta inspekcijas ziņojumā. Lai iegūtu savā rīcībā pilnīgu pieejamo informāciju, Komisija arī tikās ar izraudzīto pakalpojumu sniedzēju un saņēma no tā informāciju. Secinājumi un ieteikumi TFTP joprojām ir svarīgs instruments nolūkā iegūt savlaicīgu, precīzu un uzticamu informāciju par darbībām, kas saistītas ar iespējamām teroristu plānošanas un finansēšanas darbībām. Tā palīdz identificēt un izsekot teroristus un viņu atbalsta tīklus visā pasaulē. Komisija pauž gandarījumu par ASV iestāžu lielāku pārredzamību informācijas apmaiņā, kas apliecina TFTP nozīmi saistībā ar starptautiskajiem pretterorisma pasākumiem. Sīkāka informācija par to, kā TFTP sniegtos datus var izmantot un kā tos izmanto, un dažādi konkrēti gadījumi, kas aprakstīti Kopīgajā ziņojumā par TFTP pārsūtīto datu vērtību un saistībā ar šo pārskatīšanu, ir būtisks solis uz priekšu, lai vēl labāk izskaidrotu TFTP darbību un tās pievienoto vērtību. Pamatojoties uz informāciju un paskaidrojumiem, kas saņemti no Valsts kases, Eiropola, izraudzītā pakalpojumu sniedzēja un neatkarīgajiem uzraudzītājiem, attiecīgo dokumentu pārbaudi un TFTP sniegtajos datos veikto meklējumu reprezentatīvo paraugu, Komisija ir guvusi pārliecību, ka Nolīgums un tā aizsardzības un kontroles pasākumi tiek pienācīgi īstenoti un ka Valsts kase ir veikusi pēcpasākumus attiecībā uz otrās kopīgās pārskatīšanas konstatējumiem. Eiropols savus pārbaudes uzdevumus veic pilnīgā saskaņā ar 4. pantu, pamatojoties uz sīku un regulāri atjauninātu apliecinošo dokumentāciju, ko tas saņem no Valsts kases. Pārraudzības mehānisms darbojas sekmīgi, un ar to tiek efektīvi nodrošināts, ka datu apstrāde atbilst 5. pantā paredzētajiem nosacījumiem. Ik pēc pusgada visi neizmantotie dati tiek dzēsti, lai nodrošinātu, ka visi neizmantotie dati tiek dzēsti vēlākais piecus gadus pēc to saņemšanas. Valsts kases veiktajos iegūto datu regulārajos izvērtējumos tiek novērtēti datu glabāšanas periodi. Attiecīgā informācija par datu labošanas procesu ir iekļauta Valsts kases tīmekļa vietnē. Komisija ierosina dalībvalstīm apsvērt regulāras atgriezeniskās saites nodrošināšanu par TFTP datiem, kas saņemti no Valsts kases, jo tā varētu vēl vairāk uzlabot tās informācijas kvalitāti un kvantitāti, kuras apmaiņu veic saskaņā ar 9. un 10. pantu. Komisija mudina Eiropolu turpināt centienus aktīvi veicināt izpratni par TFTP un sniegt atbalstu dalībvalstīm, kuras lūdz tam sniegt padomu un dalīties pieredzē par to, kā sagatavot 10. panta pieprasījumus. Svarīgi, lai Eiropols 4. pantā paredzētos pārbaudes uzdevumus arī turpmāk veiktu tikpat rūpīgi un neatkarīgi kā pašlaik. Komisija turpinās diskusiju par to, kā interpretēt 15. pantu attiecībā uz piekļuves tiesībām, ņemot vērā faktiskās atbildes, ko turpmāk sniegs Valsts kase. Visbeidzot, Komisija iesaka Valsts kasei turpināt novērtēt iegūto datu nepieciešamību Nolīguma 6. panta 7. punkta nozīmē. Saistībā ar pārskatīšanu Valsts kase rakstiski apstiprināja 2013. gada konsultāciju laikā sniegto garantiju spēkā esību. Tā apgalvoja, ka kopš TFTP Nolīguma stāšanās spēkā 2010. gada augustā ASV valdība, ieskaitot visus departamentus un aģentūras, nav vākusi finanšu maksājumu ziņojumus no izraudzītā pakalpojumu sniedzēja Eiropas Savienībā, izņemot gadījumus, kad to atļauj TFTP Nolīgums. Valsts kase arī apgalvoja, ka minētajā laikā ASV valdība nav izdevusi rīkojumus izraudzītajam pakalpojumu sniedzējam ES vai izraudzītajam pakalpojumu sniedzējam ASV, prasot iesniegt ES glabātus datus, izņemot gadījumus, kad to atļauj TFTP Nolīguma 4. pants. Valsts kase arī apstiprināja, ka ASV ir pilnībā ievērojusi un arī turpmāk plāno pilnībā ievērot visas savas saistības, kas paredzētas TFTP Nolīgumā. Nolīguma regulārai pārskatīšanai ir būtiska loma tā pareizas īstenošanas nodrošināšanā, uzticības gaisotnes veidošanā starp līgumslēdzējām pusēm un paļāvības sniegšanā ieinteresētajām personām par TFTP instrumenta lietderību. Komisija un Valsts kase ir vienojušās nākamo kopīgo pārskatīšanu saskaņā ar Nolīguma 13. pantu veikt 2015. gada otrajā pusē. Nolīguma darbība, kopīgās pārskatīšanas process, tās rezultāti un ieteikumi ir sīkāk aprakstīti šā ziņojuma pielikumā pievienotajā dienestu darba dokumentā. [1] OV L 195/5, 27.7. 2010. [2] SEC(2011) 438 galīgā redakcija. [3] SWD(2012) 454 final. [4] COM (2013) 843 final, 27.11.2013.